Γαβριήλ Αντώνιος της Ισπανίας

Ο Γαβριήλ Αντώνιος (ισπαν. Gabriel de Borbón, 12 Μαΐου 1752 - 23 Νοεμβρίου 1788) από τον Οίκο των Βουρβόνων-Ισπανίας ήταν πρίγκιπας (infante) της Ισπανίας.

Βιογραφία
Ο Γαβριήλ Αντώνιος Φραγκίσκος Ιαβέρης Ιωάννης Νέπομουκ Ιωσήφ Σεραφίνος Πασχάλιος Σαλβάτωρ ήταν ο τέταρτος γιος του Καρόλου της Νάπολης & της Σικελίας, (μετά Κάρολος Γ΄ της Ισπανίας), και της Μαρίας Αμαλίας των Βέττιν, κόρης του Φρειδερίκου Αυγούστου Γ΄ της Σαξονίας (Αύγουστος Β΄ της Πολωνίας). 

Ήταν ο πιο έξυπνος και εργατικός από όλους τους γιους του Καρόλου Γ΄, με μεγάλη ροπή στις τέχνες, ιδιαίτερα την μουσική, όπου με διδάσκαλο τον Αντόνιο Σολέρ έκανε πολλές σονάτες. Την παιδική του ηλικία την πέρασε στο βασίλειο τού πατέρα του στη Νάπολη, αλλά σε ηλικία 7 ετών ήρθε με την οικογένεια του στην Ισπανία, όπου ο πατέρας του ανακηρύχθηκε βασιλιάς ως Κάρολος Γ΄, μετά το τέλος του άτεκνου θείου του Φερδινάνδου ΣΤ΄. Στη Νάπολη έμειναν μόνο δύο αδελφοί του: ο Φίλιππος, Δούκας της Καλαβρίας, και ο 8χρονος Φερδινάνδος ως βασιλιάς της Νάπολης και της Σικελίας.

Οικογένεια
Παντρεύτηκε τη Μαριάνα Βικτωρία των Μπραγκάνσα, κόρη της Μαρίας Α΄ της Πορτογαλίας και του συζύγου και θείου της Πέτρου Γ΄, στη Λισαβόνα στις 12 Απριλίου 1785. Απέκτησαν τέκνα:
 Πέτρος Κάρολος (1786 - 1812).
 Μαρία Καρλόττα (4 - 11 Νοεμβρίου 1787). 
 Κάρολος (28 Οκτωβρίου - 9 Νοεμβρίου 1788).
Με την γέννηση του τελευταίου τους παιδιού, ο ίδιος ο ινφάντης Γαβριήλ και η σύζυγος του έπεσαν θύματα επιδημίας ευλογιάς, που οδήγησε στον θάνατο διαδοχικά τον ίδιο, τη σύζυγό του και το νεογέννητο βρέφος.

Αναφορές

Οίκος των Βουρβόνων-Ισπανίας